寒月送玄士入天台
作者：貫休
朝代：唐

paragraphs: 之子逍遙塵世薄，格淡於雲語如鶴。
相見唯談海上山，碧側青斜冷相沓。
芒鞋竹杖寒凍時，玉霄忽去非有期。
僮擔赤籠密雪裏，世人無人留得之。
想入紅霞路深邃，孤峰縱嘯仙飆起。
星精聚觀泣海鬼，月湧薄煙花點水。
送君丁寧有深旨，好尋佛窟遊銀地。
雪眉衲僧皆正氣，伊昔貞白先同此意。
若得神聖之藥，即莫忘遠相寄。